Line Barfod (EL), 2009-01-23:
Der er ingen tvivl om, at der er behov for at gøre en indsats over for ungdomskriminalitet, at se på, hvad vi har af tiltag, der virker, og hvordan vi får udbredt de tiltag, så der kommer flere af dem.
Derfor har vi også gentagne gange fra Enhedslistens side fremsat forslag om konsekvens med virkning, fordi vi altså foretrækker, at man ser på noget, der rent faktisk virker, frem for kun at komme med symbolpolitik, strengere straffe osv., som er det, regeringen og Dansk Folkeparti trækker frem, hver gang de skal sige, at de gør noget.
Vi tror også, det er afgørende, fordi der i øjeblikket sker en helt ny udvikling.
Den organiserede kriminalitet er stærkt stigende, og vi ser en voldsom forråelse i form af brug af skydevåben osv.
Hvis man bare, når det er væk, fjerner de forskellige projekter, fjerner fokus, fjerner ressourcerne og flytter dem nogle andre steder hen og så lader tingene køre, risikerer vi, at det blusser op igen om et halvt, et helt eller halvandet år.
Derfor er der brug for, at vi gør noget.
Derfor foreslog vi også under den forespørgselsdebat, som jeg havde rejst i efteråret, at vi skulle lave en national handlingsplan.
Det ville regeringen og Dansk Folkeparti desværre ikke være med til.
Jeg tror, der er brug for det.
Jeg tror på, at der er brug for, at vi går ud og tager fat på tværs.
Derfor var jeg også meget glad for at deltage i det borgermøde, der var på Nørrebro i mandags, hvor der var ca. 100 borgere og professionelle, som sammen sagde, at man på Nørrebro er imod vold og våben, og som går i gang med en række konkrete aktiviteter for at sige: Det er vores gader, og vi skal alle sammen være her - sammen.
Jeg tror på, at noget af det, der skal til, er, at vi sikrer, at de unge får tilbud om at være med i nogle fællesskaber.
Vi er nødt til at skabe nogle fællesskaber, hvor man er sammen med andre og ikke søger hen i de fællesskaber, der begår kriminalitet.
Vi skal sikre, at alle har en mulighed for at være en del af samfundet, og vi skal sikre, at vi også får taget hånd om de familier, der har svært ved at tage sig af deres børn og unge, så de har en mulighed for at kunne være med.
Det er noget af det, man går i gang med på Nørrebro, og det er noget af det, man også arbejder med mange andre steder.
Det ville være godt, hvis regeringen også bakkede op om det.
Jeg tror, at det allervigtigste er, at vi ikke - som justitsministeren siger - skal vænne os til det, men i stedet klart siger, at vi ikke vil finde sig os i, at der er skyderier, og vi ikke vil finde os i, at der er bål og brand.
Men det skal være tiltag, der virker, og her tror jeg altså også, at man skal se på, hvad det er, vi vil tale til.
Vil vi tale til, at folk skal lade være med at begå kriminalitet, at man skal lade være med at gøre noget, der skader andre, ud fra en ren økonomisk betragtning, eller skal vi sige, at man skal lade være med det, fordi man skal lære, at det gør ondt på andre?
Jeg tror, det er vigtigt, at vi taler til, at man skal lade være med at skade andre, fordi det gør ondt på dem.
Derfor tror jeg også, det er så vigtigt, at vi får langt mere konfliktmægling og får langt mere med, at gerningsmanden skal hen og konfronteres med de mennesker, han har skadet.
Hvad enten han har slået dem, ødelagt deres lejlighed eller brændt deres bil af, skal han konfronteres med dem og se, at det har gjort ondt på dem, og forstå, at det er nogle mennesker, det er gået ud over, og ikke bare et forsikringsselskab.
Det tror jeg kan have langt større betydning end det, at forældrene skal betale nogle penge, som mange familier alligevel ikke vil have råd til at betale.
Jeg tror også, det vil have betydning, hvis man i stedet for bare at uddele et erstatningsansvar til forældrene sætter den unge til selv at skulle rydde op efter sig.
Hvis man har lavet hærværk, skal man selv være med til at rydde op, eller hvis det noget andet, hvor man ikke kan rydde op, så skal man ud og lave noget andet, så man på den måde kan give en erstatning til den, det er gået ud over.
Det tror jeg har langt større betydning end at give nogle forældre et erstatningsansvar, som de fattige alligevel ikke kan betale, og som de fleste familier bare forsikrer sig ud af.
Derfor kan Enhedslisten absolut heller ikke støtte det her forslag, men vi håber meget, at vi i stedet under udvalgsbehandlingen kan diskutere nogle af de tiltag, som vi ved virker.